Atesa la situació de crisi econòmica i d'emergència social a Catalunya, es va impulsar una iniciativa legislativa popular sobre la renda garantida de ciutadania per tal de promoure una Llei que donés compliment a l'article 24.3 de l'Estatut d'autonomia de Catalunya.
Finalment, es va aprovar la Llei 14/2017, de 20 de juliol, que regula la renda garantida de ciutadania, amb la finalitat d'assegurar els mínims d'una vida digna a les persones i unitats familiars que es troben en situació de pobresa, per tal de promoure la seva autonomia i participació activa en la societat.
Amb aquesta finalitat, l'article 23 d'aquesta Llei preveu que, mitjançant un decret, s'ha de crear una Comissió de Govern de la Renda Garantida de Ciutadania amb funcions d'avaluació i seguiment de l'aplicació i el funcionament de la renda.
D'acord amb aquest article, la Comissió de Govern de la Renda Garantida de Ciutadania està integrada, de forma paritària, per representants de l'Administració de la Generalitat i per les organitzacions sindicals i empresarials més representatives de Catalunya, entitats del tercer sector, entitats representatives del treball social i entitats representatives del món local.
Per tant, el present Decret crea la Comissió de Govern de la Renda Garantida de Ciutadania i regula, de conformitat amb la Llei, les funcions, la composició i el règim de funcionament.
Així mateix, mitjançant una disposició transitòria es determinen els membres que formen part de la Comissió interdepartamental que regula l'article 6.1 del Decret 384/2011, de 30 d'agost, de desplegament de la Llei 10/1997, de 3 de juliol, de la renda mínima d'inserció.
Correspon a la Generalitat, d'acord amb l'article 166.1.a) de l'Estatut d'autonomia de Catalunya, la competència exclusiva en matèria de serveis socials, que inclou, en tot cas, la regulació i l'ordenació de l'activitat de serveis socials, les prestacions tècniques i les prestacions econòmiques amb finalitat assistencial o complementàries d'altres sistemes de previsió pública.
Així mateix, i segons preveu l'article 150 de l'Estatut d'autonomia, correspon a la Generalitat, en matèria d'organització de la seva Administració, la competència exclusiva sobre l'estructura, la regulació dels òrgans i directius públics, el funcionament i l'articulació territorial, i les diverses modalitats organitzatives i instrumentals per a l'actuació administrativa.
El Decret de creació i regulació de la Comissió de Govern de la Renda Garantida de Ciutadania s'ajusta als principis de bona regulació establerts per l'article 129 de la Llei 39/2015, d'1 d'octubre, de procediment administratiu comú de les administracions públiques, i l'article 62 de la Llei 19/2014, de 29 de desembre, de transparència, accés a la informació pública i bon govern.
Així, el principi de necessitat es veu satisfet amb la creació de la Comissió de Govern de la Renda Garantida de Ciutadania, atesa la necessitat de donar compliment al que preveu la normativa de la renda garantida de ciutadania, i crear un òrgan específic que vetlli pel funcionament de la gestió de la prestació en la consecució de l'interès general
El principi d'eficàcia s'acompleix, atès que la Comissió de Govern de la Renda Garantida de Ciutadania coordinarà la gestió de la prestació amb els diversos agents socials implicats, i donarà, per tant, una visió més àmplia i completa que ajudarà en el funcionament i resolució de les diferents casuístiques que es puguin plantejar.
D'acord amb el principi de proporcionalitat, la creació de la Comissió de Govern de la Renda Garantida de Ciutadania és l'instrument adequat i expressament previst per la norma que regula la prestació, com a mitjà per la seva gestió, i en el qual estan representats de manera paritària, l'Administració, les organitzacions sindicals i empresarials, les entitats del tercer sector i les entitats més representatives del treball social i del món local.
Per la seva part, el principi de seguretat jurídica té la seva plasmació, per una banda, com ja s'ha exposat, en el fet de donar compliment al que preveu la normativa reguladora de la renda garantida de ciutadania, i de l'altra, per generar un marc normatiu que ajudi al bon funcionament del desenvolupament de la prestació.
Així mateix, s'han seguit tots els processos que han fet que l'elaboració d'aquesta norma hagi estat accessible a la ciutadania en tots els estadis de la seva elaboració, amb la finalitat de facilitar la seva participació i complir d'aquesta manera amb el principi de transparència.
Finalment, la creació de la Comissió de Govern de la Renda Garantida de Ciutadania, dona compliment al principi d'eficiència, en racionalitzar la gestió de la prestació sense crear càrregues administratives innecessàries.
A proposta del conseller de Treball, Afers Socials i Famílies, d'acord el dictamen de la Comissió Jurídica Assessora, i d'acord amb el Govern,
Comissió de Govern de la Renda Garantida de Ciutadania
1.1 Es crea la Comissió de Govern de la Renda Garantida de Ciutadania (d'ara endavant la Comissió de Govern), com a òrgan col·legiat de govern, avaluació i seguiment de l'aplicació i el funcionament de la renda garantida de ciutadania i amb les funcions, la composició, i el règim de funcionament que preveu aquest Decret.
1.2 La Comissió de Govern s'adscriu al Departament competent en matèria de treball.
D'acord amb l'article 23.2 de la Llei 14/2017, de 20 de juliol, la Comissió de Govern duu a terme les funcions d'avaluació i seguiment de l'aplicació i el funcionament de la renda garantida de ciutadania.
a) Analitzar l'evolució dels expedients, el comportament en la demanda i els efectes sobre el mercat de treball i, específicament, la compatibilitat de la renda garantida de ciutadania amb les rendes del treball a temps parcial, per tal d'informar sobre el procés de generalització amb totes les rendes de treball derivades de contractes a temps parcial.
b) Avaluar el possible efecte crida que s'hagi produït i, si s'escau, constatar que s'ha produït un increment de com a mínim un 10% de noves sol·licituds de la renda garantida de ciutadania de persones acabades de censar a Catalunya.
c) En el cas de constatació de l'efecte crida, informar de manera favorable perquè s'ampliï el requisit de residència legal prèvia fins a un total de trenta-sis mesos, per tal que el Govern, mitjançant un decret, pugui ampliar de vint-i-quatre a trenta-sis mesos el període de residència legal per tenir dret a la prestació.
d) Avaluar la taxa de cobertura de la prestació sobre el conjunt de la població i la seva suficiència econòmica.
e) Revisar, un cop vist el Mapa de prestacions socials de Catalunya, el conjunt de prestacions econòmiques i de serveis existents per tal de portar a terme la necessària racionalització i simplificació de les prestacions existents.
f) Fer els informes que consideri pertinents referents al Mapa de prestacions socials.
g) Elaborar l'informe anual del funcionament de la renda garantida de ciutadania.
La Comissió de Govern està integrada per:
4.1 La persona titular del Departament competent en matèria de treball exerceix la Presidència de la Comissió de Govern i n'exerceix la representació.
4.2 Les funcions de la Presidència són les següents:
a) Convocar les sessions ordinàries i extraordinàries de la Comissió de Govern.
b) Fixar l'ordre del dia de les sessions, tenint en compte, si escau, les peticions de la resta de membres formulades amb antelació d'una setmana prèvia a la realització de la sessió.
c) Presidir les sessions i moderar el desenvolupament de les deliberacions i els debats.
d) Aportar la documentació necessària a les reunions de la Comissió de Govern.
f) Presentar l'informe anual del funcionament de la renda garantida de ciutadania.
g) Vetllar per l'execució dels acords adoptats per la Comissió de Govern.
5.1 La Vicepresidència de la Comissió de Govern recau en la persona titular de la Secretaria General del Departament competent en matèria de treball.
5.2 Substitueix la Presidència en cas de vacant, absència, malaltia o per qualsevol altra causa justificada.
6.1 Les vocalies de la Comissió de Govern estan integrades pels membres següents:
a) Catorze persones en representació de l'Administració de la Generalitat, que són:
La persona titular de la direcció general responsable de l'òrgan tècnic de la renda garantida de ciutadania.
La persona titular de la direcció del servei públic competent en matèria d'ocupació.
La persona titular de la direcció general competent en matèria de protecció social
La persona titular de la secretaria competent en matèria de serveis socials
Una persona en representació del Departament de Presidència, amb rang d'alt càrrec.
Una persona en representació del departament competent en matèria de justícia, amb rang d'alt càrrec.
Una persona en representació del departament competent en matèria d'educació, amb rang d'alt càrrec.
Una persona en representació del departament competent en matèria d'empresa, amb rang d'alt càrrec.
Una persona en representació del departament competent en matèria d'habitatge, amb rang d'alt càrrec.
Una persona en representació del departament competent en matèria de salut amb rang d'alt càrrec.
La persona titular de la Secretaria General del departament competent en matèria d'economia.
La persona titular de la direcció general competent en matèria de pressupostos.
La persona titular de la direcció general competent en matèria formació professional.
La persona titular de la secretaria competent en matèria d'igualtat.
b) Tres persones representants per cada una de les dues organitzacions sindicals més representatives de Catalunya.
c) Una persona representant de cada una de les dues organitzacions empresarials més representatives de Catalunya.
d) Tres persones representants de la Taula d'entitats del tercer sector social de Catalunya com a entitat representativa d'aquest àmbit a Catalunya.
e) Una persona representant del Col·legi Oficial de Treball Social de Catalunya.
f) Dues persones representants per cada una de les dues organitzacions associatives d'ens locals més representatives.
6.2 S'han de nomenar vocals titulars i vocals suplents i s'han de comunicar a la Secretaria de la Comissió de Govern.
6.3 Les persones, titulars i suplents, que formen part de la Comissió de Govern, que no ho siguin per raó del càrrec i per tant, escaiguin ser designades, són nomenades per la persona titular del Departament competent en matèria de treball, a proposta de les persones titulars dels departaments corresponents o de les entitats a les quals representen.
7.1 La Secretaria de la Comissió de Govern és exercida per la persona titular de la Subdirecció General competent en matèria de gestió econòmica i administrativa de la prestació.
7.2 En cas de vacant, absència, malaltia o qualsevol altra causa legal, serà substituïda per una persona funcionària de la unitat responsable de l'òrgan tècnic de la renda de garantida de ciutadania, designada a aquest efecte per la Presidència.
7.3 Les funcions de la Secretaria són:
a) Assistir a les reunions de la Comissió amb veu però sense vot.
b) Preparar la relació dels assumptes que han de servir de base per formar l'ordre del dia de cada convocatòria, i la documentació necessària que ha d'aportar el president a les reunions.
c) Fer la convocatòria de les sessions per ordre de la Presidència.
c) Rebre les comunicacions, notificacions, peticions o qualsevol tipus d'escrit dels membres amb la Comissió.
e) Estendre les actes de cada sessió i emetre els certificats dels acords adoptats.
f) Custodiar i arxivar les actes
g) Facilitar als membres de la Comissió la informació per a l'exercici de les seves funcions.
8.1 La Comissió de Govern es reuneix trimestralment, en sessió ordinària i extraordinàriament quan la convoqui la Presidència.
La convocatòria s'ha de fer amb una antelació mínima d'una setmana.
8.2 El funcionament de la Comissió de Govern es regeix per aquest Decret, per les normes de règim intern que pugui establir i, supletòriament, pel que estableix el capítol II del títol primer de la Llei 26/2010, de 3 d'agost, de règim jurídic del procediment de les administracions públiques de Catalunya.
8.3 Perquè els acords de la Comissió de Govern siguin vàlids, cal un quòrum d'assistència de la meitat més una dels membres, preservant la paritat entre els membres de l'Administració de la Generalitat i de la resta d'organitzacions.
Serà necessària la presència de la Presidència i de la Secretaria o dels seus substituts.
8.4 Els acords s'adopten per la majoria simple de vots, sens perjudici del que disposa l'article 4.2.e) d'aquest mateix Decret.
8.5 Les reunions de la Comissió de Govern són precedides per la convocatòria i la informació necessària per a l'exercici de les funcions dels membres, que poden aportar els informes d'assessors i experts que considerin oportuns sobre els temes tractats.
8.6 L'assistència a les sessions de la Comissió de Govern no genera cap dret a percebre dietes ni indemnitzacions als seus membres.
9.1 La Comissió de Govern pot crear grups de treball per a temàtiques específiques, amb una temporalitat màxima d'un any, que poden ser prorrogats per idèntics períodes.
9.2 Els membres dels grups de treball, per part de les entitats representatives previstes a la Llei, poden ser les persones titulars o les persones suplents de la Comissió de Govern.
9.3 Per part de l'Administració de la Generalitat, poden formar part dels grups de treball qualsevol de les persones funcionàries responsables de les unitats dels diferents àmbits de la prestació, d'acord amb la temàtica específica del grup.
9.4 Els grups de treball han de presentar a la Comissió de Govern una proposta del treball, en relació amb la matèria específica encomanada al grup.
9.5 Per al bon funcionament, no hi pot haver més de dos grups de treball en el mateix període.
9.6 Cada grup de treball està coordinat per la persona responsable de la subdirecció que dirigeix l'òrgan tècnic de la renda garantida de la ciutadania o la persona en qui delegui.
En el desenvolupament de les seves funcions, la Comissió de Govern vetlla per la integració expressa i operativa de la perspectiva de gènere i de les dones.
A aquest efecte, s'han de desenvolupar les metodologies necessàries i s'han d'incorporar criteris d'avaluació que contribueixin a tractar la dimensió del gènere, i que garanteixin la recollida de dades desagregades per sexes i desenvolupin indicadors qualitatius i quantitatius de gènere.
Modificació del Decret 384/2011, de 30 d'agost, de desplegament de la Llei 10/1997, de 3 de juliol, de la renda mínima d'inserció.
Es modifica l'article 6.1 del Decret 384/2011, de 30 d'agost, de desplegament de la Llei 10/1997, de 3 de juliol, de la renda mínima d'inserció, que queda redactat de la manera següent:
"6.1 Són membres de la Comissió interdepartamental els representants de l'Administració de la Generalitat que formen part de la Comissió de Govern de la Renda Garantida de Ciutadania."